ΓΝΩΜΗ ΤΟΥ ΣΥΜΒΟΥΛΙΟΥ της 1ης Δεκεμβρίου 1998 για το πρόγραμμα σταθερότητας των Κάτω Χωρών, 1999-2002 (1999/C 3/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφοι 1 και 2,

τη σύσταση της Επιτροπής,

Μετά από διαβούλευση με τη νομισματική επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Την 1η Δεκεμβρίου 1998, το Συμβούλιο εξέτασε το πρόγραμμα σταθερότητας των Κάτω Χωρών, το οποίο καλύπτει την περίοδο 1999-2002. Το Συμβούλιο σημειώνει ότι το πρόγραμμα βασίζεται στη σημαντική πρόοδο προς την φορολογική εξυγίανση που επιτεύχθηκε κατά τα τέσσερα τελευταία έτη και αποσκοπεί στην περαιτέρω μείωση του γενικού δημόσιου ελλείμματος και του δείκτη χρέους προς ΑΕγχΠ.

Το πρόγραμμα σταθερότητας περιλαμβάνει τρία μακροοικονομικά σενάρια για την περίοδο 1999-2002. Για λόγους σύνεσης, όσον αφορά τις προβλέψεις των γενικών οικονομικών μεγεθών του δημόσιου τομέα, το πρόγραμμα βασίζεται σε προσεκτικό μακροοικονομικό σενάριο το οποίο προβλέπει ετήσιους ρυθμούς αύξησης του ΑΕγχΠ της τάξης του 2,25 %. Το εν λόγω σενάριο υποθέτει σημαντική επιβράδυνση της οικονομικής δραστηριότητας σε σχέση με τα σημερινά επίπεδά της, κυρίως λόγω μείωσης της εξωτερικής ζήτησης. Στα πλαίσια του σεναρίου αυτού προβλέπεται ότι το έλλειμμα του δημόσιου τομέα θα μειωθεί σε 1 % περίπου του ΑΕγχΠ το 2002. Αυτό θα προκύψει από την επέκταση της διττής προσέγγισης της μείωσης του ελλείμματος του δημόσιου τομέα και των φορολογικών επιβαρύνσεων η οποία ακολουθήθηκε κατά την περίοδο 1994-1998 και η οποία καλύπτεται από το δεύτερο ολλανδικό πρόγραμμα σύγκλισης. Επιπλέον, το Συμβούλιο θεωρεί ότι το πρόγραμμα σταθερότητας είναι σύμφωνο με τους γενικούς προσανατολισμούς της οικονομικής πολιτικής.

Το Συμβούλιο αναγνωρίζει ότι, για λόγους ασφαλείας, οι ολλανδικές αρχές υιοθέτησαν συντηρητικό σενάριο για τη δημοσιονομική πολιτική τους και για το πρόγραμμα σταθερότητας. Το δεύτερο σενάριο του προγράμματος σταθερότητας, που βασίζεται σε ετήσιο ρυθμό αύξησης του ΑΕγχΠ της τάξης του 2,75 % και αντικατοπτρίζει παλαιότερες τάσεις, σχεδόν ισοσκελίζει το προβλεπόμενο έλλειμμα του δημόσιου τομέα. Τέλος, το πρόγραμμα σταθερότητας περιλαμβάνει και ένα ευνοϊκότερο σενάριο βάσει ετησίου ρυθμού αύξησης 3,25 %, σύμφωνα με το οποίο δημιουργείται ελαφρό δημόσιο πλεόνασμα.

Το Συμβούλιο χαιρετίζει την παρουσίαση εναλλακτικών προβλέψεων όσον αφορά την εξέλιξη των δημόσιων οικονομικών με βάση διαφορετικές υποθέσεις όσον αφορά την οικονομική αύξηση, καθώς και τη σύνεση που επιδεικνύουν οι ολλανδικές αρχές επιλέγοντας ένα συντηρητικό σενάριο. Ωστόσο, θεωρεί ότι η προσπάθεια δημοσιονομικής εξυγίανσης που προβλέπεται στο πρόγραμμα φαίνεται να είναι λιγότερο φιλόδοξη σε σχέση με την πρόοδο που επιτεύχθηκε στον τομέα αυτόν έως το 1997 και εκφράζει τη λύπη του διότι κατά το 1998 το δημόσιο έλλειμμα αυξήθηκε παρά την υψηλή οικονομική αύξηση.

Το Συμβούλιο σημειώνει ότι οι προβλεπόμενες εξελίξεις της δημοσιονομικής εξυγίανσης συνδέονται με την επιλογή της μείωσης του φορολογικού βάρους καθώς και της αύξησης των δαπανών που αποσκοπούν στη διαρθρωτική βελτίωση της οικονομίας. Μολονότι η επιλογή αυτή είναι κατανοητή, οδηγεί, βάσει του συντηρητικού σεναρίου, σε μικρή ετήσια μείωση του ελλείμματος, της τάξης του 0,1 % του ΑΕγχΠ, η οποία, πάντως, αντιπροσωπεύει πιο σημαντική μείωση του διαρθρωτικού ελλείμματος. Μολονότι η βασική δημοσιονομική κατάσταση την οποία συνεπάγεται το προβλεπόμενο έλλειμμα του 1 % του ΑΕγχΠ το 2002 δυνάμει του συντηρητικού σεναρίου, παρέχει κάποιο περιθώριο ασφαλείας ώστε το έλλειμμα να μην υπερβεί το κατώφλιο του 3 % του ΑΕγχΠ, το Συμβούλιο ενθαρρύνει τις ολλανδικές αρχές να επιτύχουν καλύτερα δημοσιονομικά αποτελέσματα, δεδομένου ότι τούτο θα διευρύνει το περιθώριο ασφαλείας.

Το Συμβούλιο είναι πεπεισμένο ότι οι ολλανδικές αρχές θα παρακολουθήσουν εκ του σύνεγγυς τις δημοσιονομικές εξελίξεις και θα λάβουν διορθωτικά μέτρα εφόσον χρειασθεί, και συγκεκριμένα εάν η αύξηση είναι κατώτερη του 2,25 % ετησίως. Το Συμβούλιο χαιρετίζει θερμά το γεγονός ότι στο πρόγραμμα τίθεται ως στόχος ο περιορισμός της αύξησης υψηλότερης από τη συντηρητική υπόθεση, να κατανείμουν τα σχετικά οφέλη ανάμεσα στην περαιτέρω μείωση του ελλείμματος και σε φορολογικές ελαφρύνσεις 7 το Συμβούλιο καλεί τις ολλανδικές αρχές να ενεργήσουν εν προκειμένω κατά τρόπο που να συμβάλει στην ενίσχυση της δημοσιονομικής κατάστασης των Κάτω Χωρών.

Το Συμβούλιο σημειώνει ότι τα θετικά αποτελέσματα του προηγούμενου προγράμματος συνδέονταν σε μεγάλο βαθμό με τις εφαρμοσθείσες διαρθρωτικές μεταρρυθμίσεις, ειδικότερα δε εκείνες που αποσκοπούσαν στη βελτίωση της λειτουργίας της αγοράς εργασίας. Εν προκειμένω, το Συμβούλιο εκφράζει την ικανοποίησή του διότι στο πρόγραμμα εξακολουθεί να αποδίδεται προσοχή στις οικονομικές μεταρρυθμίσεις, όπως τα σχέδια για φορολογική μεταρρύθμιση και η μεγαλύτερη έμφαση στην παιδεία και τις υποδομές στα πλαίσια των ανωτάτων ορίων των δημοσίων δαπανών.

(1) ΕΕ L 209 της 2.8.1997, σ. 1.